REGOLAMENT TAL-KUMMISSJONI (KE) Nru 787/2007
ta’ l-4 ta’ Lulju 2007
li jemenda r-Regolament tal-Kummissjoni (KE) Nru 474/2006 li jistabbilixxi l-lista Komunitarja ta’ trasportaturi bl-ajru li huma suġġetti għal projbizzjoni fuq l-operat fi ħdan il-Komunità
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2111/2005 tal-Parlament Ewropew u tal-Kunsill ta’ l-14 ta’ Diċembru 2005 dwar l-istabbiliment ta’ lista Komunitarja ta’ kumpaniji ta’ l-ajru li huma suġġetti għal projbizzjoni ta’ operat fil-Komunità u li jinforma lill-passiġġieri fit-trasport bl-ajru dwar l-identità tal-kumpanija ta’ l-ajru li topera, u li jħassar l-Artikolu 9 tad-Direttiva 2004/36/KE (1), u partikolarment l-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 474/2006 tat-22 ta’ Marzu 2006 li jistabbilixxi lista Komunitarja ta’ trasportaturi ta’ l-ajru li huma suġġetti għal projbizzjoni fuq l-operat fi ħdan il-Komunità msemmija fil-Kapitolu II tar-Regolament (KE) Nru 2111/2005 (2).
(2)
Skond l-Artikolu 4(3) tar-Regolament (KE) Nru 2111/2005, xi Stati Membri kkomunikaw lill-Kummissjoni tagħrif li huwa rilevanti fil-kuntest ta’ l-aġġornar tal-lista Komunitarja. L-informazzjoni rilevanti ġiet ukoll ikkomunikata minn pajjiżi terzi. Għaldaqstant, il-lista Komunitarja għandha tiġi aġġornata.
(3)
Skond l-Artikolu 4(2) tar-Regolament (KE) Nru 2111/2005 u l-Artikolu 2 tar-Regolament tal-Kummissjoni Nru 473/2006 (KE) tat-22 ta’ Marzu 2006 li jistipula r-regoli implimentattivi għal-lista Komunitarja ta’ trasportaturi bl-ajru li huma suġġetti għal projbizzjoni fuq l-operat fi ħdan il-Komunità kif inhu imsemmi fil-Kapitolu II tar-Regolament (KE) Nru 2111/2005 (3), Stat Membru talab li l-lista Komunitarja tiġi aġġornata.
(4)
Il-Kummissjoni infurmat direttament lit-trasportaturi ta’ l-ajru kollha kkonċernati, jew, fejn dan ma kienx prattikabbli, permezz ta’ l-awtoritajiet risponsabbli għas-superviżjoni regolatorja tagħhom, u indikat il-fatti u l-kunsiderazzjonijiet essenzjali li għandhom jiffurmaw il-bażi għal deċiżjoni biex tkun imposta fuqhom projbizzjoni fuq l-operat fi ħdan il-Komunità, jew biex jiġu mmodifikati l-kundizzjonijiet ta’ projbizzjoni fuq l-operat imposta fuq trasportatur ta’ l-ajru li huwa inkluż fil-lista Komunitarja.
(5)
Ingħatat opportunità lit-trasportaturi bl-ajru kkonċernati mill-Kummissjoni biex jikkonsultaw id-dokumenti pprovduti mill-Istati Membri, iressqu kummenti bil-miktub u jagħmlu preżentazzjoni bil-fomm lill-Kummissjoni fi żmien 10 ijiem ta’ xogħol u lill-Kumitat tas-Sikurezza ta’ l-Ajru stabbilit mir-Regolament tal-Kunsill (KEE) Nru 3922/91 tas-16 ta’ Diċembru 1991 dwar l-armonizzazzjoni tal-ħtiġijiet tekniċi u proċeduri amministrattivi fil-qasam ta’ l-avjazzjoni ċivili (4).
(6)
L-awtoritajiet responsabbli mis-sorveljanza regolatorja tat-trasportaturi bl-ajru kkonċernati ġew ikkonsultati mill-Kummissjoni kif ukoll, f'każi speċifiċi, minn xi Stati Membri.
Il-Linji Internazzjonali ta’ l-Ajru tal-Pakistan
(7)
Fl-14 ta’ Mejju 2007 il-Linji Internazzjonali ta’ l-Ajru tal-Pakistan ressqu pjan ta’ azzjoni lill-Kummissjoni, wara l-evidenza li tikkonferma l-implimentazzjoni ta’ numru ta’ azzjonijiet korrettivi. Il-Kummissjoni tieħu nota li sar progress sinifikanti mit-trasportatur ikkonċernat wara l-inklużjoni tiegħu fil-lista Komunitarja, u li t-trasportatur, appoġġat mill-awtoritajiet sorveljanti tiegħu, ikkonferma li dan irranġa n-nuqqasijiet tiegħu fis-sikurezza fil-flotta tiegħu. L-awtoritajiet kompetenti tal-Pakistan infurzaw dawn il-miżuri.
(8)
B’konsegwenza ta’ dan, u skond il-kriterji komuni, huwa vvalutat li l-Linji Internazzjonali ta’ l-Ajru tal-Pakistan għandhom jingħataw permess li joperaw lejn il-Komunità bil-ħdax -il ajruplan li ġej: tliet Boeing 747-330s bil-marki tar-reġistrazzjoni AP-BFU, AP-BGG u AP-BFX; żewġ Boeing 747-200s bil-marki tar-reġistrazzjoni AP-BAK u AP-BAT; sitt Airbus A-310s bil-marki tar-reġistrazzjoni AP-BEU, AP-BGP, AP-BGR, AP-BGN, AP-BEC u AP-BEG. L-ajruplan imsemmi għandu b’konsegwenza ta’ dan jitneħħa mil-lista ta’ l-Anness B.
(9)
L-awtoritajiet kompetenti tar-Repubblika Islamika tal-Pakistan ftehmu li, qabel ma jerġa’ jsir l-operat ta’ kull ajruplan individwali ikkonċernat, huma għandhom jipprovdu lill-awtoritajiet ta’ l-Istat Membru ta’ l-ajruport destinatarju, kif ukoll lill-Kummissjoni, b’rapport dwar spezzjoni tas-sikurezza ta’ l-ajruplan li jkunu wettqu qabel ma l-ajruplan ikun se jopera. Wara li jirċievu dan ir-rapport, l-Istat Membru rilevanti jista’, jekk ikun neċessarju, jipprojbixxi l-ajruplan skond l-Artikolu 6 tar-Regolament (KE) Nru 2111/2005. Mal-wasla, għandu jsirrapport sħiħ SAFA ta’ spezzjoni fuq l-art ta’ l-ajruplan, u r-rapport tiegħu għandu jitressaq mingħajr ebda dewmien lill-Kummissjoni, li għandha tgħaddih lill-Istati Membri l-oħrajn. L-Istati Membri biħsiebhom jiżguraw li jkun hemm aktar verifika dwar il-konformità ma’ l-istandards rilevanti tas-sikurezza permezz ta’ spezzjonijiet sistematiċi fuq l-art ta’ dan it-trasportatur.
(10)
L-ajruplani li jifdal f’din il-flotta għad ma jilħqux b’mod sħiħ l-istandards ta’ sikurezza rilevanti u b’hekk għandhom jinżammu fl-Anness B waqt li jiġu korretti n-nuqqasijiet li fadal. Għandha tiġi organizzata żjara fuq il-post bħala follow up qabel ma jsiru reviżjonijiet oħra tar-restrizzjonijiet operattivi imposti fuq it-trasportaturi, sabiex jivverifikaw l-implimetazzjoni sħiħa tal-pjan ta’ azzjoni ta’ rkuprar u l-progress tiegħu. Kemm it-trasportatur kif ukoll l-awtoritajiet kompetenti ikkonfermaw li aċċettaw din il-proċedura.
TAAG - Linji ta’ l-Ajru ta’ l-Angola
(11)
Hemm evidenza vverifikata dwar nuqqasijiet gravi fil-qasam tas-sikurezza min-naħa tal-Linji ta’ l-Ajru TAAG ta’ l-Angola ċċertifikati ġewwa l-Angola. Dawn in-nuqqasijiet ġew identifikati minn Franza, matul spezzjonijiet fuq l-art imwettqa skond il-Programm SAFA. Ir-ripetizzjoni ta’ dawn is-sejbiet ta’ spezzjoni tindika nuqqasijiet sistemiċi fil-qasam tas-sikurezza (5).
(12)
Il-Linji ta’ l-Ajru TAAG ta’ l-Angola wrew nuqqas ta’ abbiltà li jindirizzaw in-nuqqasijiet fis-sikurezza b'rispons għal talbiet minn Franza, minkejja garanziji mit-trasportatur u mill-awtoritajiet kompetenti kif jidher minn nuqqasijiet persistenti fis-sikurezza. Kif ukoll, hemm abbiltà insuffiċenti ta’ l-awtoritajiet kompetenti fl-Angola li jinfurzaw l-istandards rilevanti ta’ sikurezza, minkejja garanziji li ngħataw mill-awtoritajiet.
(13)
L-awtoritajiet kompetenti ta’ l-Angola wrew nuqqas ta’ setgħa li jimplimetaw u jinfurzaw l-istandards rilevanti ta’ sikurezza, meta tqajmu kwestjonijiet li ġew iċċertifikati f’dak l-Istat, dwar is-sikurezza fl-operat tat-TAAG.
(14)
Filwaqt li ġew rikonoxxuti l-isforzi li saru mit-trasportatur ta’ l-ajru lejn l-identifikazzjoni ta’ l-azzjonijiet meħtieġa biex jirranġaw is-sitwazzjoni ta’ sikurezza tagħhom, kif ukoll id-dispożizzjoni lejn il-kooperazzjoni murija mit-trasportatur u mill-awtoritajiet kompetenti dwar l-avjazzjoni ċivili ta’ l-Angola, il-Kummissjoni tikkunsidra li l-implimentazzjoni sodisfaċenti ta’ azzjoni korrettiva adegwata mit-trasportatur għadha mhux kompluta.
(15)
Għalhekk, fuq il-bażi ta’ kriterji komuni, ġie valutat li l-Linji ta’ l-Ajru TAAG ta’ l-Angola ma jikkonformawx ma’ l-istandards rilevanti ta’ sikurezza. It-trasportatur ta’ l-ajru għandu jkun suġġett għal projbizzjoni fuq l-operazzjonijiet kollha tiegħu, u għandu jiġi inkluż fl-Anness A.
Volare Aviation
(16)
L-Olanda ressqet lill-Kummissjoni rikjesta biex taġġorna l-lista Komunitarja bi qbil ma’ l-Artikolu 4 (2) tar-Regolament (KE) Nru 2111/2005 bil-ħsieb li timponi projbizzjoni fl-operat fuq il-flotta kollha tal-Volare Aviation.
(17)
Aktar minn hekk, hemm evidenza ivverifikata ta’ nuqqasijiet serji ta’ sikurezza min-naħa tal-Volare Aviation iċċertifikati fl-Ukraina. Dawn in-nuqqasijiet ġew identifikati mill-Olanda matul spezzjonijiet fuq l-art li saru skond il-programm SAFA, u ġew ikkonfermati mill-ispezzjoni fuq l-art li saret ġewwa Stati Membri oħra. Ir-ripetizzjoni ta’ dawn is-sejbiet ta’ spezzjoni tindika nuqqasijiet sistemiċi fil-qasam tas-sikurezza (6).
(18)
Il-Volare Aviation wrew nuqqas ta’ setgħa li jindirizzaw in-nuqqasijiet ta’ sikurezza fuq livell sistemiku b’rispons għal rikjesti mill-Olanda, kif jidher mill-azzjoni korrettiva skarsa li hija preżentata fir-rispons għan-nuqqasijiet ta’ sikurezza identifikati.
(19)
L-awtoritajiet kompetenti ta’ l-Ukraina wrew nuqqas ta’ setgħa li jimplimetaw u jinfurzaw l-istandards rilevanti ta’ sikurezza, meta tqajmu kwestjonijet li ġew iċċertifikati f’dak l-istat, dwar is-sikurezza fl-operat tal-Volare Aviation.
(20)
Għalhekk, fuq il-bażi ta’ kriterji komuni, ġie vvalutat li l-Volare Aviation ma jikkonformawx ma’ l-istandards relevanti ta’ sikurezza. Dan it-trasportatur ta’ l-ajru għandu għalhekk ikun suġġett għal projbizzjoni fuq l-operazzjonijiet kollha tiegħu, u għandu jiġi inkluż fl-Anness A.
Trasportaturi ta’ l-ajru mill-Indonesja
(21)
Hemm evidenza vverifikata ta’ nuqqasijiet gravi fil-qasam tas-sikurezza min-naħa tat-trasportaturi kollha ta’ l-ajru iċċertifikati fl-Indonesja. Dawn in-nuqqasijiet ġew identifikati permezz ta’ rapport ta’ awditjar għas-sikurezza li sar mill-awtorità Indonesjana ta’ l-avjazzjoni ċivili, wara sensiela ta’ inċidenti, li wriet li l-ebda wieħed mit-trasportaturi ta’ l-ajru tal-pajjiż kollu ma jikkonforma ma’ l-istandards ta’ sikurezza rilevanti.
(22)
Fl-Istati Uniti id-Dipartiment ta’ l-Amministrazzjoni Federali tat-Trasportazzjoni ta’ l-Ajru (FAA) rażżan il-grad ta’ sikurezza ta’ l-Indonesja minn Kategorija 1 għal Kategorija 2 fil-programm IASA tiegħu, għar-raġuni li l-Indonesja ma tikkonformax ma’ l-istandards ta’ sikurezza stipulati mill-Organizzazzjoni Internazzjonali ta’ l-Avjazzjoni Ċivili (ICAO). Tali miżura twassal effettivament għal projbizzjoni fl-operat fuq it-trasportaturi kollha mill-Indonesja. B’konsegwenza ta’ dan, it-traportaturi ta’ l-Indonesja mhux se jiġu permessi li jibdew jagħtu servizz lejn l-Istati Uniti.
(23)
L-aħħar rapport ICAO tal-Programm Universali dwar Awditjar Sorveljanti għas-Sikurezza (USOAP) kif ukoll ir-rapport sussegwenti, indikaw nuqqasijiet serji fir-rigward tal-kapaċità ta’ l-awtoritajiet ta’ l-avjazzjoni ċivili ta’ l-Indonesja li jieħdu r-risponsabbiltajiet tagħhom għas-sorveljanza tas-sikurezza fl-avjazzjoni.
(24)
L-awtoritajiet kompetenti għall-Indonesja wrew abbiltà insuffiċenti biex jimplimentaw u jinfurzaw l-istandard rilevanti tas-sikurezza. Aktar minn hekk, dawn l-awtoritajiet ma rrispondewx adegwatament u fil-ħin meta tqajmu dubji mill-Kummissjoni dwar sikurezza ta’ l-operat tat-trasportaturi li huma liċenzjati fl-Indonesja.
(25)
Għalhekk, fuq il-bażi ta’ kriterji komuni, ġie vvalutat li l-kumpaniji ta’ l-ajru kollha ċċertifikati fl-Indonesja għandhom jiġu suġġetti għal projbizzjoni fuq l-operat u jiġu inklużi fl-Anness A.
Trasportaturi ta’ l-ajru mir-Repubblika Kirgiża
(26)
L-Awtoritajiet tar-Repubblika Kirgiża pprovdew lill-Kummissjoni tagħrif li jindika li ħarġu Ċertifikati ta’ l-Operaturi ta’ l-Ajru lit-trasportaturi ta’ l-ajru li ġejjin: Eastok Avia, Kyrgyz Trans Avia, u S Group Aviation. Peress li dawn it-trasportaturi ta’ l-ajru ġodda huma ċċertifikati mill-awtoritajiet tar-Repubblika Kirgiża li wrew nuqqas ta’ kapaċità biex jesegwixxu sorveljanza xierqa tas-sikurezza, għandhom ikunu inklużi fl-Anness A.
(27)
L-awtoritajiet tar-Repubblika Kirgiża pprovdew lill-Kummissjoni bl-evidenza ta’ l-irtirar taċ-Ċertifikati ta’ l-Operaturi ta’ l-Ajru taż-żewġ trasportaturi ta’ l-ajru li ġejjin: British Gulf International Airlines FEZ u Kyrgyz General Aviation. Minħabba li dawn it-trasportaturi ċċertifikati fir-Repubblika Kirgiża konsegwentement waqqfu l-attivitajiet tagħhom, għandhom jitneħħew mill-Anness A.
Trasportaturi mill-Albanija
(28)
Mill-aħħar rapport tal-Programm Universali ICAO ta’ Awditjar ta’ Sorveljanza fis-Sikurezza (USOAP), ir-riżultati tal-missjoni ta’ valutazzjoni riċenti fl-Albanija fil-qafas taż-Żona Ewropea Komuni ta’ l-Avjazzjoni (ECAA) u l-informazzjoni pprovduta mill-Italja, indikaw nuqqasijiet serji fir-rigward tal-kapaċità ta’ l-awtoritajiet ta’ l-avjazzjoni ċivili ta’ l-Albanija li jwettqu r-risponsabbiltajiet tagħhom tas-sorveljanza għas-sikurezza fl-ajru.
(29)
Wara l-istedina mill-awtorità ta’ l-avjazzjoni ċivili Albaniża, tim ta’ esperti Ewropej għamel missjoni esploratorja fl-Albanija mill-4 sat-8 ta’ Ġunju 2007. Ir-rapport tagħhom juri li minkejja ħafna sforzi, l-awtoritajiet ta’ l-avjazzjoni ċivili Albaniża għadhom neqsin mir-riżorsi, mill-qafas legali u l-esperjenza li huma meħtieġa biex dawn iwettqu r-risponsabbiltajiet tagħhom fis-sorveljanza għas-sikurezza fl-ajru b’mod sodisfaċenti.
(30)
Fir-rigward taż-żewġ trasportaturi ċċertifikati fl-Albanija - Albanian Airlines u Belle Air - ir-rapport li jissemma hawn fuq juri li ż-żewġ trasportaturi jidhru li qed joperaw bi qbil ma’ l-istandards rilevanti tas-sikurezza u fil-fatt qed jieħdu miżuri addizzjonali sabiex jissupplimentaw is-sorveljanza tas-sikurezza tagħhom fid-dawl tan-nuqqasijiet rikonoxxuti ta’ l-awtoritajiet nazzjonali ta’ l-avjazzjoni ċivili.
(31)
L-ebda nuqqas serju fis-sikurezza ma nstab matul ħafna spezzjonijiet fuq l-art tas-SAFA li saru fuq l-ajruplani operati miż-żewġ trasportaturi lejn l-ajruporti Ewropej.
(32)
L-awtoritajiet ta’ l-avjazzjoni ċivili ta’ l-Albanija ftehmu li jressqu pjan ta’ azzjoni korrettiva li huwa mmirat lejn l-indirizzar ta’ kull nuqqas fis-sorveljanza ta’ sikurezza li jiġi identifikat pemezz ta’ rapporti varji li jissemmew hawn fuq, partikolarment ir-rapport tal-missjoni esploratorja li saret ġewwa l-Albanija minn tim ta’ esperti Ewropej matul l-4 sat-8 ta’ Ġunju 2007.
(33)
Il-Gvern ta’ l-Albanija ressaq l-impenn politiku kollu tiegħu lejn programm b’saħħtu ta’ ristrutturazzjoni għall-awtorità tiegħu ta’ l-avjazzjoni ċivili u li dan mhux se joħroġ ebda Ċertifikat ta’ l-Operaturi ta’ l-Ajru sakemm tali programm ma jiġix implimentat b’mod sodisfaċenti.
(34)
Skond il-kriterji komuni, huwa vvalutat li minħabba li huma f’konformità ma’ l-istandards rilevanti tas-sikurezza, Albanian Airline u Belle Air għandhom jiġu inklużi fil-lista Komunitarja. L-awtoritajiet kompetenti ta’ l-Albanija għandhom jipprovdu lill-Kummissjoni, fi żmien perijodu li mhux itwal minn tliet xhur, bl-informazzjoni kollha rilevanti li tirrigwarda l-formulazzjoni u l-progress fl-implimentazzjoni tal-pjan ta’ azzjoni korrettiva. Barra minn hekk, l-Istati Membri huma intenzjonati jiżguraw il-verifika tal-konformità effettiva ma’ l-istandards rilevanti tas-sikurezza permezz ta’ spezzjonijiet fuq l-art fir-rigward ta’ dawn it-trasportaturi bl-ajru.
Trasportaturi ta’ l-ajru mill-Bulgarija
(35)
Kif stipulat fl-Inċiż 35 tar-Regolament tal-Kummissjoni (KE) Nru 235/2007, is-sitwazzjoni tal-ħames trasportaturi Bulgari - Air Sofia, Bright Aviation Services, Heli Air Services, Scorpion Air u Vega Airlines għandha tiġi ssorveljata mill-qrib. B’hekk, l-awtorità ta’ l-avjazzjoni ċivili tal-Bulgarija wettqet, bl-assistenza ta’ l-esperti mill-Kummissjoni, EASA u l-Istati Membri, żjarat ta’ verifika fuq dawn it-trasportaturi sabiex tidditermina l-miżuri xierqa fir-rigward tar-restrizzjonijiet operattivi imposti mill-21 ta’ Frar 2007.
(36)
Fid-dawl tar-riżultati taż-żjara li saret mis-27 ta’ Mejju sat-2 ta’ Ġunju, huwa vvalutat li hemm evidenza vverifikata ta’ nuqqasijiet serji fis-sikurezza min-naħa ta’ Air Sofia, Bright Aviation Services, Scorpion Air u Vega Airlines. Il-persistenza ta’ dawn is-sejbiet ta’ spezzjoni tindika nuqqasijiet sistemiċi fil-qasam tas-sikurezza.
(37)
Aktar minn hekk, iż-żjara wriet ukoll li t-trasportatur Air Scorpion huwa minn aspett korporattiv, immaniġġjat u kkontrollat amministrattivament, finanzjarjament u teknikament minn Scorpion Air u li l-ajruplani operati minn Scorpion Air għal trasport kummerċjali kienu ġew operati preċedentament kif ukoll kienu proprjetà ta’ Scorpion Air. Hemm evidenza verifikata dwar nuqqasijiet gravi fil-qasam tas-sikurezza min-naħa ta’ l-Air Scorpion.
(38)
Il-Kummissjoni kkunsidrat ir-revoka ta’ l-AOC ta’ Vega Airlines, Bright Aviation, Scorpion Air, u Air Sofia kif ukoll is-sospensjoni ta’ l-AOC ta’ l-Air Scorpion deċiża mill-awtoritajiet kompetenti tal-Bulgarija fil-21 ta’ Ġunju 2007. Għalhekk, minħabba li dawn it-trasportaturi ma jistgħux joperaw l-ebda servizz ta’ l-ajru, l-ebda azzjoni oħra ma ġiet mitluba mill-Kummissjoni.
(39)
Il-Kummissjoni ħadet nota wkoll dwar deċiżjoni mill-awtoritajiet kompetenti tal-Bulgarija fil-21 ta’ Ġunju 2007 sabiex jimmodifikaw l-AOC tal-Heli Air Service billi jissospendu sakemm ikun hemm avviż ieħor l-operat fl-Unjoni Ewropea, fl-Iżvizzera, fin-Norveġja u fl-Islanda ta’ l-ajruplani tat-tip LET 410 bil-marki tar-reġistrazzjoni LZ-CCT, LZ-CCS, LZ-CCR, LZ-CCE, LZ-CCF u LZ-LSB. L-ajruplan tat-tip LET 410 bil-marka ta’ reġistrazzjoni LZ-CCP ta’ dan it-trasportatur huwa bħalissa permess li jopera t-tijiriet fi ħdan il-Komunità, minħabba li dan huwa l-uniku ajruplan li bħalissa huwa mgħammar bl-apparat ta’ sikurezza obbligatorju meħtieġ (EGPWS u TCAS) u b’hekk jista’ jiżgura l-operat mingħajr periklu fi ħdan il-Komunità. Il-Kummissjoni għandha tissorvelja mill-qrib is-sitwazzjoni ta’ dan it-trasportatur u tivverifika l-implimentazjoni tal-pjan ta’ azzjoni korrettiva tagħha bl-assistenza ta’ l-EASA u l-Istati Membri.
(40)
Fir-rigward ta’ l-eżerċizzju mill-awtoritajiet kompetenti tal-Bulgarija, l-Kummissjoni tirrikonoxxi l-progress li sar mill-awtoritajiet kompetenti fit-twettiq tar-risponsabbiltajiet tagħhom. Il-Kummissjoni tappoġġa l-isforzi ta’ l-awtoritajiet Bulgari sabiex ikomplu fl-eżerċizzju tagħhom lejn ir-risponsabbiltajiet ta’ sorveljanza. Dan għandu jkompli jissorvelja l-proċess bl-assistenza ta’ l-EASA u l-Istati Membri.
Trasportaturi ta’ l-ajru tal-Mawritanja
(41)
Kif inhu mbassar skond l-inċiż 36 tar-Regolament tal-Kummissjoni (KE) Nru 910/2006 ta’ l-20 ta’ Ġunju 2006 (7) tim ta’ esperti Ewropej wettqu missjoni ta’ follow-up fil-Mawritanja mit-18 sal-21 ta’ Ġunju 2007 sabiex jivvalutaw il-progress ta’ l-implimentazzjoni tal-leġiżlazzjoni l-ġdida, l-kondizzjonijiet u l-proċeduri. Ir-rapport tagħhom juri wkoll li l-Agence Nationale de l'Aviation Civile (ANAC) qiegħda tilħaq l-obbligi tagħha u kompliet ukoll tiżviluppa r-regolament tekniku u l-proċeduri ta’ xogħol meħtieġa sabiex jaċċertaw is-sorveljanza tagħhom fl-industrija ta’ l-avjazzjoni ċivili.
(42)
Aktar minn hekk, l-Air Mauritaine ħadu l-azzjonijiet meħtieġa sabiex jikkoreġu n-nuqqasijiet identifikati permezz ta’ spezzjonijiet fuq l-art li saru fl-ajruporti Komunitarji u jsaħħu l-proċeduri tagħhom.
(43)
Fuq il-bażi tal-kriterji komuni, huwa vvalutat li l-Mawritanja ħadet il-miżuri meħtieġa sabiex tilħaq il-livell aċċettabbli fir-rendiment fl-iskarikar ta’ l-obbligi ta’ sorveljanza tagħha sabiex taċċerta li t-trasportaturi tal-Mawritanja jikkonformaw ma’ l-istandards ta’ sigurtà internazzjonali.
It-trasportaturi ta’ l-ajru mir-Repubblika tal-Moldova
(44)
Hemm evidenza ivverifikata ta’ nuqqasijiet serji ta’ sikurezza min-naħa ta’ l-Aeronordgroup, Aeroportul International Marculesti, Grixona, Jet Line International, Jetstream, u Tiramavia ċċertifikati fir-Repubblika tal-Moldova. Dawn in-nuqqasijiet ġew identifikati mill-Belġju, mill-Kroazja, minn Franza, mill-Ġermanja, mill-Italja, mil-Litwanja, minn Malta, mill-Olanda, minn Spanja u mit-Turkija mwettqa matul spezzjonijiet fuq l-art bħala parti mill-Programm SAFA. Ir-repetizzjoni ta’ dawn is-sejbiet ta’ spezzjoni tindika nuqqasijiet sistemiċi fil-qasam tas-sikurezza (8).
(45)
Wara l-istedina mill-awtorità ta’ l-avjazzjoni ċivili tar-Repubblika tal-Moldova, tim ta’ esperti Ewropej għamel missjoni esploratorja fil-Moldova mill-4 sat-8 ta’ Ġunju 2007. Ir-rapport tiegħu juri li l-Awtorità ta’ l-Avjazzjoni Ċivili tal-Moldova ma wrietx biżżejjed kapaċità biex timplimenta u tinforza l-istandards rilevanti ta’ sikurezza skond l-obbligi tagħhom taħt il-Konvenzjoni ta’ Chicago, fir-rigward tat-trasportaturi li ġejjin: Valan International Cargo Charter, Aeronord Group, Grixona, Jet Line International, Jet Stream, Pecotox Air, Aeroportul International Marculesti, u Tiramavia.
(46)
Aktar minn hekk, it-tmien trasportaturi insemmija hawn fuq, minkejja li huma detenturi ta’ Ċertifikat ta’ Operaturi ta’ l-Ajru (AOC) maħruġ mir-Repubblika tal-Moldova, m’għandhomx bħala post prinċipali għall-kummerċ tagħhom ir-Repubblika tal-Moldova, kontrarjament għall-kondizzjonijiet ta’ l-Anness 6 tal-Konvenzjoni ta’ Chicago.
(47)
Il-Kummissjoni ħadet nota li l-awtoritajiet tar-Repubblika tal-Moldova irtiraw iċ-Ċertifikati ta’ Operaturi ta’ l-Ajru tat-trasportaturi li jissemmew hawn fuq, li b’hekk waqqfu l-attivitajiet tagħhom.
(48)
Aktar minn hekk, il-Kummissjoni tieħu nota li l-awtorità tar-Repubblika tal-Moldova ħadet impenn li ma toħroġ ebda Ċertifikati oħra ta’ l-Operaturi ta’ l-Ajru sakemm issir l-implimentazzjoni tal-pjan ta’ azzjoni korrettiva u jikkonsultaw għal tali raġuni lill-Kummissjoni.
(49)
L-awtorità ta’ l-avjazzjoni ċivili tar-Repubblika tal-Moldova ftiehmet li tressaq sa l-aħħar ta’ Settembru 2007 pjan ta’ azzjoni korrettiva flimkien ma’ roadmap, immirat li jindirizza n-nuqqasijiet fis-sikurezza sorveljati identifikati matul missjoni ta’ osservanza tal-fatti mwettqa fir-Repubblika tal-Moldova minn tim ta’ esperti Ewropej bejn l-4 u t-8 ta’ Ġunju.
(50)
Fid-dawl tal-miżuri differenti li ttieħdu mill-awtoritajiet kompetenti tar-Repubblika tal-Moldova, u filwaqt li jitressaq pjan ta’ azzjoni korrettiva, il-Kummissjoni tikkunsidra li t-trasportaturi li jifdal li huma detenturi ta’ AOC maħruġ mir-Republika tal-Moldova (Air Moldova, Moldavian Airlines, Tandem Aero u Nobil Air) m’għandhomx jiġu inklużi fil-lista Komunitarja. Il-Kummissjoni għandha tissorvelja s-sitwazzjoni ta’ sikurezza ta’ dawn it-trasportaturi. Għal dan il-għan, l-Istati Membri biħsiebhom jiżguraw ivverifikar miżjud tal-konformità ma’ l-istandards rilevanti tas-sikurezza permezz ta’ spezzjonijiet sistematiċi fuq l-art ta’ l-ajruplani operati minn dawn it-trasportaturi ta’ l-ajru.
Trasportaturi mill-Federazzjoni Russa
(51)
Kif inhu mbassar mill-inċiżi 36 u 39 tar-Regolament tal-Kummissjoni Nru 235/2007, il-Kummissjoni, megħjuna mill-Istati Membri għamlet żjara fil-Federazzjoni Russa mill-15 ta’ April sal-21 ta’ April 2007 bil-ħsieb li jiddeterminaw l-istat ta’ l-implimentazzjoni ta’ l-azzjonijiet korrettivi tat-trasportatur Rossyia (ex Pulkovo) u jivverfikaw is-sitwazzjoni tas-sikurezza ta’ ċerti trasportaturi ta’ l-ajru oħrajn mir-Russja li huma suġġetti għal restrizzjonijiet operattivi mid-deċiżjoni ta’ l-awtoritajiet kompetenti tal-Federazzjoni Russa mit-12 ta’ Frar 2007 kif ukoll l-eżerċizzju tagħhom dwar l-obbligazzjonijiet ta’ sorveljanza ta’ dawn l-awtoritajiet.
(52)
Fir-rigward tat-trasportaturi ta’ l-ajru Rossyia, ir-riżultati taż-żjara juru li l-kumpanija qed timxi ‘l quddiem fir-rigward tal-proċeduri internazzjonali ta’ sorveljanza tas-sikurezza u dwar l-implimentazzjoni ta’ l-istandards ta’ sikurezza ICAO. L-immaniġġjar tagħhom fil-kwalità qiegħed bħalissa jiġi żviluppat. Aktar informazzjoni ġiet ippreżentata mill-awtoritajiet kompetenti tal-Federazzjoni Russa fis-26 ta’ Ġunju 2007. Minħabba li l-azzjonijiet korrettivi kollha għad ma ġewx ikkompletati, it-trasportatur ta’ l-ajru għandu jinżamm taħt skrutinju bir-reqqa ta’ l-awtoritajiet kompetenti tar-Russja sabiex jissorveljaw l-implimentazzjoni suċċessiva tal-pjan ta’ azzjoni korrettiva.
(53)
Fir-rigward tad-disa’ trasportaturi ta’ l-ajru li huma suġġetti għar-restrizzjonijiet bid-deċiżjoni ta’ l-awtoritajiet kompetenti tal-Federazzjoni Russa mit-12 ta’ Frar 2007, ir-riżultati taż-żjara juru li fil-maġġoranza, il-kumpaniji kkonfermaw li jiġu sorveljati mill-qrib mill-introduzzjoni tar-restrizzjonijiet operattivi u l-awtorizzazzjonijiet ta’ qabel it-titjira mill-awtoritajiet kompetenti. Dawn il-miżuri wasslu f’kull każ għal reazzjonijiet pożittivi immedjati. Ir-riżultati taż-żjara wrew ukoll li kull żvilupp pożittiv għad jeħtieġ li jinbidel f’ soluzzjonijiet sostenibbli u li jwasslu għall-introduzzjoni ta’ sistemi ta’ sikurezza interni li jkunu operattivi b’mod sħiħ. L-awtoritajiet kompetenti tal-Federazzjoni Russa iddeċidew fis-27 ta’ April 2007 u infurmaw lill-Kummissjoni fit-2 ta’ Mejju 2007 biex tirtira r-restrizzjonijiet fuq is-sitt trasportaturi ta’ l-ajru li ġejjin: Aero Rent, Gazpromavia, Lukoil, Tatarstan, Atlant Soyuz u Aviacon Zitotrans. It-trasportaturi ta’ l-ajru Centre Avia u Russian Sky ((Russkoe Nebo) jibqgħu taħt ir-restrizzjonijiet operattivi skond l-istess deċiżjoni. Aktar minn hekk, is-sistema ta’ l-awtorizzazzjoni għal kull titjira ġiet estiża biex tkopri ukoll it-titjiriet regolari operati mill-UTAir.
(54)
Matul iż-żjara wkoll ġew diskussi ċerti trasportaturi oħrajn mir-Russja, Krasnoyarsky Airlines (9) u Kuban Airlines (10) li dwarhom il-Kummissjoni kellha informazzjoni li tindika nuqqasijiet sistemiċi fir-rigward tas-sitwazzjoni ta’ sikurezza li kienu wkoll ġibdu l-attenzjoni ta’ l-awtoritajiet kompetenti tar-Russja. Il-miżuri li ġew deċiżi mill-awtoritajiet li jissemmew l-aħħar fis-27 ta’ April 2007 ibassru li l-ispezzjonijiet ta’ qabel it-titjira huma intensifikati fuq dawn it-trasportaturi.
(55)
Fir-rigward ta’ l-eżerċizzju ta’ l-obbligazzjonijiet ta’ sorveljanza mill-awtoritajiet kompetenti tal-Federazzjoni Russa, ir-riżultati taż-żjara juru li dawn għandhom jaċċeleraw iktar ix-xogħol sabiex ir-regoli tas-sikurezza Russa jinġiebu f’konformità ma’ l-istandards ICAO u li dawn għandhom jikkonċentraw fuq l-implimentazzjoni ta’ dawn l-istandards u r-rakkomandazzjonijiet ta’ l-aħħar awditjar tas-sikurezza ICAO. Aktar minn hekk, dawn għandhom jintensifikaw il-kooperazzjoni tagħhom mal-manifatturi Russi sabiex jaċċertaw il-konformità ta’ l-ajruplani li huma ta’ għamla Russa bi standards ICAO. Dan jidher ukoll neċessarju sabiex jiġu evitati standards doppji għall-idoneità ta’ l-ajruplani fi ħdan il-Federazzjoni Russa - wieħed għall-operaturi u għall-ajruplani fit-titjiriet lejn il-Komunità, u t-tieni standard (iktar baxx) għall-operaturi ta’ l-ajruplani li joperaw fi ħdan il-Federazzjoni Russa jew is-CIS. Aktar minn hekk, l-awtoritajiet kompetenti għandhom ukoll isaħħu l-isforzi tagħhom fir-rigward ta’ idoneità kontinwa ta’ l-ajruplani u jaċċertaw li l-ajruplani li huma manifatturati fil-Lvant li iktar qed jiġu akkwistati u operati minn trasportaturi Russi jkollhom manutenzjoni xierqa mill-kumpaniji kkonċernati.
(56)
Miż-żjara li saret lill-Federazzjoni Russa ir-riżultati ta’ l-ispezzjonijiet fuq l-art tat-trasportaturi kollha li jissemmew hawn fuq juru li ċerti trasportaturi fosthom dawk li kienu suġġetti għal restrizzjonijiet fl-operat m’huma qed joperaw l-ebda servizz lill-Komunità.
(57)
It-trasportaturi Gazpromavia u Atlant Soyuz, li preċedentement kienu suġġetti għal restrizzjonijiet fl-operat tagħhom, qed joperaw servizzi fil-Komunità u kienu għaddew minn spezzjonijiet fuq l-art (11). Ir-riżultati ta’ dawn l-ispezzjonijiet jindikaw ripetizzjoni tas-sejbiet serji fl-istess kamp ta’ qabel l-impożizzjoni ta’ restrizzjonijiet ta’ l-operat li juru nuqqasijiet sistemiċi ta’ sikurezza u huma ta’ tali natura li jkollhom impatt sinifikanti fuq l-operazzjonijiet ta’ sikurezza.
(58)
It-trasportatur UTAir, ġie spezzjonat ukoll (12). Ir-riżultati ta’ din l-ispezzjoni juru ripetizzjoni tas-sejbiet ta’ l-ispezzjoni fl-istess ambitu ta’ qabel l-impożizzjoni tar-restrizzjoniiet ta’ l-operat li jindika li t-trasportatur għad ma lestiex l-azzjonijiet korrettivi li ġew proposti fi Frar 2007. Dawn ir-riżultati flimkien ma’ l-evidenza ta’ nuqqasijiet serji ta’ sikurezza min-naħa ta’ l-Airlines 400 (13), Kavminvodyavia (14), Ural Airlines (15), Yakutia Airlines (16) ġew trażmessi lill-awtoritajiet kompetenti fid-29 ta’ Mejju u fil-5 ta’ Ġunju 2007.
(59)
Fid-dawl ta’ dan, u skond il-kriterji komuni, il-Kummissjoni stiednet lit-trasportaturi ta’ l-ajru Atlant Soyuz, Gazpromavia, UTAir, Krasnoyarsky Airlines, Kuban Airlines, Airlines 400, Kavminvodyavia, Ural Airlines u Yakutia Airlines biex jippreżentaw l-osservazzjonijiet tagħhom skond l-Artikolu 7 tar-Regolament (KE) Nru 2111/2005 u jagħtu bidu għall-konsultazzjonijiet ma’ l-awtoritajiet kompetenti tal-Federazjoni Russa. Skond l-osservazzjonijiet imressqa mit-trasportaturi ta’ l-ajru, dawk li saru mill-Kummissjoni u mill-awtoritajiet kompetenti tal-Federazzjoni Russa, dawn ta’ l-aħħar iddeċidew fit-23 ta’ Ġunju 2007 effettivament mill-25 ta’ Ġunju, li jimponu restrizzjonijiet operattivi fuq 10 trasportaturi sakemm in-nuqqasijiet ma jiġux solvuti għas-sodisfazzjon reċiproku taż-żewġ awtoritajiet kompetenti tal-Federazzjoni Russa u tal-Kummissjoni.
(60)
B’hekk, l-awtoritajiet kompetenti tal-Federazzjoni Russa iddeċidew li jipprojbixxu l-operat kollu lejn il-Komunità ta’ erba’ mit-trasportaturi in kwestjoni: Kavminvodyavia, Kuban Airlines, Yakutia Airlines, Airlines 400. Partikolarment, Airlines 400 kellhom sospensjoni ta’ l-AOC.
(61)
Huma ddeċidew ukoll li jagħmlu restrizzjoni fuq ċerti trasportaturi u jippermettu biss ajruplani speċifiċi li joperaw lejn il-Komunità: Krasnoyarsky Airlines huwa permess li jopera biss b’dawn li ġejjin Boeing 737 EI-DNH, EI-DNS, EI-DNT, EI-CBQ, EI-CLZ, EI-CLW, Boeing-757 EI-DUC, EI-DUE u Boeing-767 EI-DMH, EI-DMP; Ural Airlines huwa permess li jopera biss b’dawn li ġejjin Airbus A-320 VP-BQY, VP-BQZ. Gazpromavia huwa permess li jopera biss b’dawn li ġejjin Falcon Mystère 900 RA-09000, RA-09001, RA-09006, RA-09008. Atlant-Soyuz huwa permess li jopera b’dawn li ġejjin Boeing 737 VP-BBL, VP-BBM; UTAir huwa permess li jopera biss b’dawn li ġejjin ATR 42 VP-BCB, VP-BCF, VP-BPJ, VP-BPK, bil-Gulfstream li ġejjin IV RA-10201, RA-10202 kif ukoll b’ dawn Tu-154M RA-85805, RA-85808. Rossyia (ex-Pulkovo) mhux permess li jopera lejn il-Komunità bl-ajruplani IL-62M (RA-86467).
(62)
Il-Kummissjoni tieħu nota tad-deċiżjoni ta’ l-awtoritajiet kompetenti tal-Federazzjoni Russa u partikolarment tal-fatt li l-modifiki lil dawn ir-restrizzjonijiet jistgħu jiġu adottati minn dawn l-awtoritajiet esklussivament f’koordinazzjoni mal-Kummissjoni. Kif ukoll, tieħu nota tal-fatt li kull trasportatur ta’ l-Ajru tar-Russja li jopera servizzi internazzjonali inklużi lejn il-Komunità, huma infurmati, li kull spezzjoni fuq l-art li tirriżulta f’sejbiet sinifikattivi (kategorija 2) u maġġuri (kategorija 3), jekk dawn ma jiġux korretti kif jixraq, għandhom iwasslu għal impożizzjoni tar-restrizzjonijiet fl-operat mill-awtoritajiet Russi.
(63)
Fid-dawl ta’ dan kollu, il-Kummissjoni tikkunsidra li l-miżuri li ttieħdu mill-awtoritajiet kompetenti tal-Federazzjoni Russa huma suffiċenti sabiex jirranġaw in-nuqqasijiet serji ta’ sikurezza osservati f’ċerti trasportaturi għal terminu ta’ żmien qasir. Sabiex jaċċertaw li jkun hemm pjan ta’ azzjoni korrettiva xierqa sabiex tinġieb fis-seħħ soluzzjoni sistemika sostenibbli ta’ dawn in-nuqqasijiet, hija bi ħsiebha tivverika s-sitwazzjoni tas-sikurezza tat-trasportaturi li jissemmew hawn fuq qabel kwalunkwe modifika fir-restrizzjonijiet li jinsabu fid-deċiżjoni ta’ l-awtoritajiet kompetenti tal-Federazzjoni Russa tat-23 ta’ Ġunju 2007. Għal dak il-għan, il-Kummissjoni hija intenzjonata li twettaq żjarat bl-assistenza ta’ l-Istati Membri qabel l-aġġornament li jmiss għar-Regolament preżenti. L-Istati Membri għandhom jaċċertaw il-verifika ta’ konformità effettiva ma’ l-istandards ta’ sikurezza rilevanti permezz ta’ spezzjonijiet sistematiċi fuq l-art għall-operat kollu ta’ dawn it-trasportaturi.
Kunsiderazzjonijiet ġenerali dwar linji ta’ l-ajru li waqfu mill-attività
(64)
Ġaladarba linji ta’ l-ajru li tneħħew mil-lista minħabba waqfien iddikjarat mill-attività jistgħu jerġgħu jidhru b'identità jew nazzjonalità ġdida, il-Kummissjoni għandha għalhekk tkompli tissorvelja attivament kwalunkwe trasferiment jew ċaqliq relatat ma’ dawn l-entitajiet.
Kunsiderazzjonijiet ġenerali dwar it-trasportaturi l-oħra inklużi fil-lista
(65)
L-ebda evidenza ma ġiet ikkomunikata s’issa lill-Kummissjoni rigward l-implimentazzjoni totali dwar azzjonijiet xierqa ta’ rimedju mil-linji ta’ l-ajru l-oħra inklużi fil-lista tal-Komunità aġġornata fil-5 ta’ Marzu 2007, u mill-awtoritajiet risponsabbli għas-sorveljanza regolatorja ta’ dawn il-linji ta’ l-ajru, minkejja li l-Kummissjoni ressqet talbiet speċifiċi għal dan. Għaldaqstant, abbażi tal-kriterji komuni, qed jitqies li dawn il-linji ta’ l-ajru għandhom jibqgħu suġġetti għall-projbizzjoni mill-operat.
(66)
Il-miżuri pprovduti f'dan ir-Regolament huma konformi ma’ l-opinjoni tal-Kumitat dwar is-Sikurezza ta’ l-Ajru.
ADOTTAT DAN IR-REGOLAMENT:
Artikolu 1
Ir-Regolament (KE) Nru 474/2006 huwa emendat kif ġej:
(1)
L-Anness A huwa sostitwit bl-Anness A ta’ dan ir-Regolament.
(2)
L-Anness B huwa sostitwit bl-Anness B ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta’ Lulju 2007.